**Antereul lui Arvinte**

*Alecu Donici*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Arvinte coatele au ros la antereu,

Dar n-au stat mult să socotească;

Ci singur el, mereu

Se puse să-l cârpească.

Iar pentru petici de cârpit

Din mâneci au tăiat ca o a patra parte

Şi antereul l-au gătit

Cu mânecile prea scurtate,

Încât oricare le vedea,

De dâns râdea.

Văzând aceasta el, au zis în gândul său:

„Lăsaţi, că doar nu sunt aşa de nătărău,

Vreun lucru mare nu-i

Să-mi tai eu poalele de pe la antereu

Şi mânecile să le pui

Mai lungi decât era”.

Au zis şi au făcut.

Dar lumea se mira

Că antereul lui era acum prea scurt,

Şi nu asemăna nici cu un bun mintean.

Se-ntâmplă şi boieri de neam

Care-ncurcând averea lor,

Tot cu aceeaşi minte,

Să o îndrepte vor

Şi fac ca şi Arvinte.